Per Larsen (KF), 2024-03-19:
Tak for det, formand.
Det er jo med stor tilfredshed, at jeg her kan anbefale folketingspartier at stemme for etableringen af Den 3. Limfjordsforbindelse.
Vi nordjyder har manglet den forbindelse rigtig, rigtig længe, og hvis ikke Vendsyssel skal kobles helt af det øvrige Jylland, er det jo selvfølgelig på tide, at vi får øget fremkommeligheden.
Den 3. Limfjordsforbindelse bliver et kæmpe løft til hele Nordjylland.
Det fordrer selvfølgelig, at der er rimelig plads på vejene.
Nu, hvor jeg har trafikministerens opmærksomhed, vil jeg også godt lige minde om, at når der tales om kollektiv trafik, har vi i Nordjylland et brændende ønske om at få elektrificeret togdriften som i resten af Danmark.
Helt tilbage i 1970'erne begyndte man at tale om en tredje Limfjordsforbindelse, da der var enighed om, at der på et tidspunkt ville blive behov for mere fremkommelighed.
Også linjeføringen har der været enighed om blandt kommunerne og regionerne, som også fik opbakning af Vejdirektoratet i 2011 via en vvm-undersøgelse af flere forskellige muligheder, og selv om der har været valg til både byråd og regionsråd flere gange, har opbakningen til det projekt, der nu behandles, været intakt.
Folketinget vedtog i 2014, at Den 3. Limfjordsforbindelse skulle gå over Egholm.
Aalborg Kommune har tilmed afsat 600 mio. kr. som medfinansiering af forbindelsen, samtidig med at de også får store omkostninger til de berørte vejanlæg, som påvirker kommunen.
Den 68 sider lange beskrivelse – det er det, forslaget fylder – viser med al tydelighed, at alle sten er vendt i den her sag.
Vejdirektoratet har i den seneste høring modtaget ca. 7.800 svar, og interessen har været stor.
Selvfølgelig er der modstand blandt borgere, som jo får gener af motorvejen.
Det er der jo sådan set ikke noget unaturligt i.
Men der bliver etableret støjdæmpning, og boligejere, der plages af støj, vil få mulighed for at få støjisoleret deres bolig.
Natur, miljø og dyreliv har været det store debatemne blandt borgerne, og det er jo også ganske naturligt, men der er beskrevet masser af forskellige tiltag for at undgå uhensigtsmæssige ulemper for både naturen, selve Limfjorden og tilslutningsvejene nord og syd for fjorden.
Projektet bliver faktisk udskudt, fordi der var ønske om en Natura 2000-konsekvensvurdering og en supplerende miljøvurdering vedrørende grundvand og overfladevand.
Der er blevet lavet masser af faunapassager i selve byggeperioden, der bliver også lavet passager i selve det færdige projekt, og så bliver der udlagt masser af ny natur – væsentligt mere end det, som man mister.
Jeg glæder mig jo selvfølgelig i den grad til, at vi kan komme i gang med at etablere Limfjordsforbindelsen, og til, at den kommer til at stå færdig.
Det vil jo også betyde, at tilgængeligheden til Aalborg Lufthavn bliver øget betragteligt, specielt for dem, der kommer sydfra.
Det er jo simpelt hen, fordi E39 og E45 fletter sammen, og det danner lange bilkøer i myldretiden, specielt når nu man reducerer hastigheden til at være 50 km/t. nogle steder for at undgå ulykker.
Og sker der ulykker, går der ofte rigtig lang tid, inden der er ryddet op.
Nordjyderne fortjener, at vi har et Danmark i balance, og at man får noget mere fremkommelighed.
Tak for ordet.